Kodak Black
Bilas Kahanas Kapris (Bill Kahan Kapri, gimtasis vardas Dieuson Octave, g. 1997 m. birželio 11 d.), geriau žinomas savo sceniniu slapyvardžiu Kodak Black – amerikiečių reperis, dainininkas ir dainų autorius. Karjerą pradėjo 2009 m., prisijungus prie grupės „Brutal Youngnz“, kai atlikėjui buvo vos dvylika. Debiutinį dainų rinkinį („mixtape“) „Project Baby“ išleido 2013 m. gruodį Populiarumo susilaukė su 2014 m. liepą išleistu singlu „No Flockin“, po kurio pasirašytas kontraktas su „Atlantic Records“ įrašų kompanija. Debiutinis atlikėjo albumas „Painting Pictures“ išleistas 2017 m. kovą. 2024 m. duomenimis, Kodak Black yra išleidęs septynis studijinius albumus, iš kurių naujausiasis, „When I Was Dead“, išleistas 2023 m. lapkritį.